আইসিসিতে সৌরভের ‘দাদাগিরি’ দেখতে চান স্মিথও
কদিন আগে ইংল্যান্ডের সাবেক অধিনায়ক ডেভিড গাওয়ার আইসিসির পরবর্তী সভাপতি হিসেবে সৌরভ গাঙ্গুলীকে দেখতে চান বলে জানিয়েছিলেন। বলেছিলেন, আইসিসির বস হওয়ার জন্য বিসিসিআই প্রধান ও ভারতের সাবেক অধিনায়ক যথেষ্ট যোগ্য। এবার দক্ষিণ আফ্রিকা ক্রিকেট বোর্ডের (সিএসএ) পরিচালক ও সাবেক অধিনায়ক গ্রায়েম স্মিথও ঠিক একই মনোভাব পোষণ করলেন।
স্মিথ মনে করছেন, করোনাভাইরাস পরবর্তী সময়ে এমন একজনকে আইসিসির প্রধান নির্বাচন করা উচিত, যিনি শক্ত হাতে কঠিন অবস্থানে থেকে ক্রিকেটকে পুনর্জাগরণ করবেন। আর এর জন্য সৌরভই আসল লোক। স্মিথ বলেন, ‘সঠিক ব্যক্তির আইসিসি প্রধান হওয়াটা খুবই গুরুত্বপূর্ণ। কোভিড-১৯ পরবর্তী সময়ে ক্রিকেটের জন্য দৃঢ় নেতৃত্বের প্রয়োজন। আধুনিক ক্রিকেটের নেতৃত্বগুণসম্পন্ন কাউকে এই পদে নিয়ে আসার এখনই উপযুক্ত সময়। ব্যক্তিগত জায়গা থেকে আইসিসির সভাপতি পদে সৌরভের মতো কাউকে দেখতে ভালোই লাগবে।’